bluuebunny/crossref_metadata_2025 huggingface dataset:
Δια-δίκτυο, μια κοινωνιολογική προσέγγιση: η εικόνα του δια-δικτύου στον ημερήσιο ελληνικό τύπο
Authors: Άνδρας Χρήστος
Published: January 2014

Το διαδίκτυο, ιδιαίτερα μετά την δεκαετία του 90’, έχει εισβάλει δυναμικά στην ζωή (κυρίως) των σύγχρονων δυτικών κοινωνιών. Νέες προκλήσεις και ερωτήματα συνδέονται με ένα μεγάλο φάσμα των επιστημών του ανθρώπου. Η έλευση του διαδικτύου τροποποιεί τον τρόπο που επικοινωνούμε, τον τρόπο που συναλλασσόμαστε, το είδος των λύσεων που αναζητούμε σε ατομικά και κοινωνικά προβλήματά μας. Επίσης, διαμορφώνει νέες καταστάσεις, προβλήματα για τα οποία καλούμαστε να βρούμε κανόνες συμπεριφοράς και ίσως νέους ηθικούς και νομικούς κώδικες. Ο Τύπος αποτελεί μια εξαιρετική πηγή στοιχείων ιδιαίτερα σε σχέση με μελέτες ιδεολογίας. Η παρούσα κοινωνιολογική έρευνα επιχειρεί μια Ανάλυση Περιεχομένου σε ένα δείγμα δύο μηνών (Οκτώβριος 2005 & Μάιος 2006) προερχόμενο από τον Ημερήσιο Ελληνικό Τύπο και συγκεκριμένα από τις εφημερίδες Βήμα και Καθημερινή. Στόχος μας είναι η κατανόηση και παρουσίαση των κυρίαρχων αντιλήψεων (κυρίαρχης ιδεολογίας) που συνδέονται με την έλευση του διαδικτύου στην σύγχρονη κοινωνική πραγματικότητα. Επιχειρούμε να ανακαλύψουμε το «τι πιστεύεται για το διαδίκτυο σήμερα στην Ελλάδα». Μέσα από την έρευνα των 114 συνολικά εντύπων του δείγματός μας, εντοπίσαμε 733 (άμεσες ή έμμεσες) αναφορές (φράσεις ή παραγράφους) στον τύπο και τις κατηγοριοποιήσαμε σε τρεις (3) κύριες και δεκατέσσερις (14) δευτερεύουσες υποκατηγορίες. Ακολούθως, αναλύουμε λεπτομερώς ποσοτικά και ποιοτικά τις παραπάνω κατηγορίες της ανάλυσης περιεχομένου. Επίσης επιχειρούμε συγκρίσεις σε σχέση με τον χρόνο και τα δύο έντυπα. Σε ένα δεύτερο επίπεδο, επιχειρούμε (σχετικά σύντομα-κωδικοποιημένα, μιας και δεν αποτελεί το επίκεντρο της έρευνά μας) να προσδιορίσουμε τις ρίζες προέλευσης αυτών των αντιλήψεων, να κατανοήσουμε βαθύτερα το «πώς» και το «γιατί». Πως διαμορφώθηκαν αυτές οι αντιλήψεις που συναντήσαμε; Μέσα σε ποιο ιστορικό, κοινωνικό, φιλοσοφικό πλαίσιο; Παράλληλα ασχολούμαστε ως ένα βαθμό με κάποιους προβληματισμούς που αφορούν το παρόν και το μέλλον ζητημάτων που εγείρει η έλευση του διαδικτύου. Δεν διστάζουμε, σε κάποια από τα ζητήματα να παρουσιάσουμε την προσωπική μας θέση και φυσικά την λογική που την συνοδεύει. Τέλος, παραθέτουμε, σχετικά κωδικοποιημένα και συμπυκνωμένα, τα συμπεράσματά μας και παρουσιάζουμε το «τι πιστεύεται τελικά για το διαδίκτυο» σήμερα στον ελληνικό χώρο. Συμπερασματικά, θεωρούμε ότι πραγματοποιήσαμε μια πρωτότυπη εμπειρική έρευνα και παράλληλα καταβάλαμε μια θεωρητική προσπάθεια για την βαθύτερη κατανόηση και ένταξη σε ένα συγκροτημένο πλαίσιο των όσων στοιχείων συναντήσαμε μπροστά μας. Τέλος, παρουσιάζουμε τα συμπεράσματά μας σε δύο κατευθύνσεις. Πρώτο, παραθέτουμε, σχετικά κωδικοποιημένα και συμπυκνωμένα, τα συμπεράσματά μας και παρουσιάζουμε το «τι πιστεύεται τελικά για το διαδίκτυο» σήμερα στον ελληνικό χώρο. Δεύτερο, θεωρούμε ότι η κυρίαρχη ιδεολογία, που πηγάζει από τα ευρήματα της ερευνά μας, έχει βαθιές ιστορικές και φιλοσοφικές ρίζες στην πορεία ανάπτυξης του δυτικού πολιτισμού.
Προδιαγραφές παιδαγωγικού πλαισίου για την εφαρμογή πολυμορφικής, συμπληρωματικής εξ αποστάσεως περιβαλλοντικής εκπαίδευσης, σε μαθητές πρωτοβάθμιας, ολιγοθέσιων και απομακρυσμένων σχολείων της Ελλάδας
Authors: Μανούσου Ευαγγελία
Published: January 2014

Στην έρευνα αυτή επιχειρείται η διαμόρφωση ενός παιδαγωγικού πλαισίου για την εφαρμογή σχολικής συμπληρωματικής εξ αποστάσεως εκπαίδευσης σε θέματα Περιβαλλοντικής Εκπαίδευσης, σε μαθητές / τριες ολιγοθέσιων δημοτικών σχολείων, απομακρυσμένων περιοχών. Η διαμόρφωση των αρχών αυτού του παιδαγωγικού πλαισίου στοχεύει στη διεύρυνση των εκπαιδευτικών ευκαιριών, στον εμπλουτισμό του μαθησιακού τους περιβάλλοντος και στην αναβάθμιση της ποιότητας εκπαίδευσης των μαθητών / τριών των ολιγοθέσιων και απομακρυσμένων σχολείων της Ελλάδας. Για να σχεδιαστεί και να τεκμηριωθεί η ερευνητική παρέμβαση, μελετήθηκαν βιβλιογραφικά διεθνείς εφαρμογές σχολικής εξ αποστάσεως εκπαίδευσης και εξετάστηκε η αναγκαιότητα της συμπληρωματικής εξ αποστάσεως εφαρμογής προγραμμάτων Περιβαλλοντικής Εκπαίδευσης. Επιπλέον, έγινε επισκόπηση των βασικών αρχών σχεδιασμού Εκπαιδευτικού Υλικού για εξ αποστάσεως, πρωτοβάθμια και περιβαλλοντική εκπαίδευση, με ιδιαίτερη έμφαση στην πολυμορφικότητα, η οποία αποτελεί ένα από τα βασικότερα χαρακτηριστικά της εξ αποστάσεως εκπαίδευσης που την προσδιορίζουν ως ευέλικτη και της δίνουν τη δυνατότητα να προσαρμόζεται σε όλα τα εκπαιδευτικά δεδομένα (Λιοναράκης, 2006). Η αξιοποίηση και ο συνδυασμός των δεδομένωντης βιβλιογραφικής επισκόπησης, οδήγησε στην ανάπτυξη Πολυμορφικού Εκπαιδευτικού Υλικού για την εξ αποστάσεως εφαρμογή ενός προγράμματος Περιβαλλοντικής Εκπαίδευσης που αφορούσε στο περιβάλλον της Μεσογείου και είχε τίτλο: ?Ο Καπετάν ΣΟΣ, η παρέα του και το κινούμενο νησί?. Οι προδιαγραφές, ο σχεδιασμός, η ανάπτυξη, η εφαρμογή και η πολύπλευρη αξιολόγηση του συγκεκριμένου Εκπαιδευτικού Υλικού περιγράφονται αναλυτικά στην παρούσα έρευνα, καθώς αποτελούν τις βασικές συνιστώντες του παιδαγωγικού πλαισίου εφαρμογής συμπληρωματικής εξ αποστάσεως εκπαίδευσης σε μαθητές / τριες ολιγοθέσιων και απομακρυσμένων σχολείων. Συμπερασματικά, σύμφωνα με τα αποτελέσματα της αξιολόγησης όλων των συμμετεχόντων στην παρούσα έρευνα, θα ήταν χρήσιμο, ουσιαστικό και αποτελεσματικό να υπάρχει η δυνατότητα συμμετοχής των μαθητών/τριών σε προγράμματα Περιβαλλοντικής Εκπαίδευσης, ή και άλλων καινοτόμων δράσεων, μέσω συμπληρωματικής σχολικής εξ αποστάσεως εκπαίδευσης, η οποία τηρεί τις αρχές του παιδαγωγικού πλαισίου, που παρουσιάζεται στη συγκεκριμένη ερευνητική πρόταση.
Ηθικά και δεοντολογικά προβλήματα στη χρήση του ηλεκτρονικού φακέλου φροντίδας υγείας του ασθενή
Authors: Βαμιεδάκης Ηλίας
Published: January 2014

This thesis after giving the definitions of Health Informatics, Ethics, Morals, Responsibility, Secrecy, Confidentiality, Privacy, Security, Sensitive Personal Data, Health Data Protection, describes the fields/domains of use of Informatics in the Sector/Domain of Health and especially the Electronic Health Care Record, it discusses within the framework of the 4 ethical principles of beneficence, non-maleficence, autonomy and justice, the different Ethical problems and Moral Dilemmas which emerge by the general use of Informatics in the Health Sector/Domain, and are specifically encountered in the use of the Electronic Health Care Record of the Patient. The current status of Legal Issues, Rules and Regulations is described. Also are discussed, the possible impacts to our future as Health Care consumers or providers, taking into consideration the vast/enormous geometrically expanded and unavoidable use of Health Informatics / Electronic Health Care Record, - which includes possible dangers, sometimes difficult to control with administration rules and auditing. In addition are presented the probable solutions/measures that should be taken under consideration / into account, and implemented, when applying Health Care policies in the future. Based on the above the use of a new created tool in the form of a questionnaire is proposed regarding the ethical and moral use of the Electronic Health Record is suggested. Different variables representing the 4 ethical principles are created and can be asked using a five point answering scale and the outcome is both four singles and a total scores giving us an idea of the set of values of the health professional asked. Also are presented some interesting results of this particular survey/research, which was addressed, to health care professionals (doctors and nurses) of four health care organizations.
Συμβολή στη μελέτη των υπερδομών με εφαρμογές στην υποχρεωτική εκπαίδευση
Authors: Ανταμπούφης Νικόλαος
Published: January 2014

Η διατριβή στοχεύει στη μελέτη νέων κλάσεων Hv-ημιομάδων, Hv-ομάδων και των αντίστοιχων Hb-δομών. Βασικό εργαλείο είναι η θεμελιώδης σχέση β*. Μια «αλγεβρική» ματιά αποδίδεται στην έννοια της ε-περιοχής ενός στοιχείου. Διερευνάται, μέσα από την έννοια της τετρ. ρίζας, η δυνατότητα και η σκοπιμότητα χρήσης θεμάτων Ανώτερων Μαθηματικών για την ενίσχυση της διδασκαλίας των Μαθηματικών στην Υποχρεωτική Εκπαίδευση. Παρουσιάζονται προτάσεις σχετικά με τις δυνάμεις και τις θεμελιώδεις δομές στις ασθενείς υπερδομές. Εισάγονται στο σύνολο C οι υπερπράξεις Πλήρους Κύκλου και οι υπερπράξεις Σταθερού Τόξου. Μελετώνται ιδιότητες, η σχέση β* και ισομορφισμοί. Στο σύνολο Gauss εισάγονται οι υπερπράξεις Μεταβαλλόμενου Τόξου ως το παράδειγμα - κίνητρο στην εισαγωγή των s1-υπερδομών. Μελετώνται οι s1-υπερδομές με μία υπερπράξη και η κατασκευή και απαρίθμηση των s1-ομάδων. Διερευνάται η εφαρμογή των υπερδομών στην υποχρεωτική Εκπαίδευση με αφορμή τη διδασκαλία της τετρ. ρίζας. Εξετάζεται η χρήση των υπερπράξεων ως εναλλακτική διδακτική προσέγγιση. Γίνεται διαπίστωση του προβλήματος, εμπειρική διερεύνηση και μια πρόταση διδακτικής διαχείρισης. Προτείνεται σχέδιο πειραματικής διδασκαλίας με υπερπράξη και μία διδακτική πρόταση για την τετραγωνική ρίζα.
Βέλτιστη αξιοποίηση πηγών χαμηλής ενθαλπίας. Εφαρμογή στα Αγιάσματα νήσου Χίου
Authors: Παπαδάκης Μιχάλης
Published: January 2014

Στα πλαίσια της έρευνας αυτής μελετήθηκε το γεωλογικό πλαίσιο της περιοχής Αγιάσματα στη Β. Χίο, καθώς και η υδροχημεία των πηγών με χημικές αναλύσεις επί σειρά ετών, γεγονός που μας έδωσε γερές βάσεις για περαιτέρω εμβάθυνση σε θέματα αξιοποίησης των πηγών χαμηλής ενθαλπίας σε διάφορους τομείς. Κατά την έρευνα αξιοποίησης της υπάρχουσας θερμομεταλλικής ιαματικής πηγής Αγιασμάτων: ## Υπολογίστηκε για πρώτη φορά στην περιοχή αυτή, η θερμοκρασία του γεωθερμικού ρευστού στον ταμιευτήρα με χρήση του κατάλληλου γεωθερμόμετρου. Τα αποτελέσματα έδειξαν ότι επικρατεί αρκετά υψηλή θερμοκρασία, γεγονός που, με την κατάλληλη γεώτρηση, δίνει μεγάλες πιθανότητες για αύξηση αφενός της παροχής και αφετέρου της θερμικής ισχύος του γεωθερμικού ρευστού, για κάλυψη πιθανόν μελλοντικών αναγκών. ## Μελετήθηκε συστηματικά, για πρώτη φορά, η αξιοποίηση μιας πηγής με τόσο μικρή παροχή ιαματικού θερμομεταλλικού νερού για την δημιουργία ενός βιώσιμου Λουτροθεραπευτηρίου, αυτόνομου ενεργειακά, κατά το μεγαλύτερο μέρος του, με σωστή εκμετάλλευση της θερμικής ενέργειας του γεωθερμικού ρευστού. Συγκεκριμένα, προτείνεται να γίνει πτώση της θερμοκρασίας του γεωθερμικού ρευστού, από τους 55?C στους 38?C, σε εναλλάκτη θερμότητας με αποτέλεσμα αφενός α) να παραμένουν αναλλοίωτα τα θεραπευτικά χαρακτηριστικά του νερού, και αφετέρου β) να γίνεται βέλτιστη εξοικονόμηση ενέργειας που χρησιμοποιείται για θέρμανση κλειστών χώρων και μιας πισίνας. Μέρος αυτού του τμήματος της έρευνας παρουσιάστηκε με επιτυχία στο διεθνές συνέδριο «34th CONGRESS OF THE INTERNATIONAL SOCIETY OF MEDICAL HYDROLOGY AND CLIMATOLOGY», που διοργανώθηκε στο Heviz της Ουγγαρίας, 14-19 Οκτωβρίου 2002, καθώς και στο διεθνές συνέδριο «THERMES DE LA BOURBOULES, Session de Formation Hydrogeothermale», που διοργανώθηκε στην πόλη Bourboules στην Γαλλία, το Μάιο του 2003. ## Δημιουργήθηκε εφαρμογή, σε μορφή λογισμικού, η οποία αφορά στην μελέτη της ποιότητας των υδάτων γεωθερμικών πηγών, στις χρήσεις τους και στην αξιοποίηση γεωθερμικών πηγών χαμηλής ενθαλπίας για θέρμανση-ψύξη χώρων και εγκατάσταση μονάδων SPA. Η εφαρμογή αυτή, η οποία μπορεί να χρησιμοποιείται από οποιονδήποτε ενδιαφερόμενο-μελετητή λόγω της φιλικότητας που προσφέρει στον χρήστη, παρουσιάστηκε με επιτυχία στο διεθνές συνέδριο «POSSIBILITIES OF GEOTHERMAL ENERGY DEVELOPMENT IN THE AEGEAN ISLANDS REGION», που διοργανώθηκε από το Αριστοτέλειο Πανεπιστήμιο Θεσσαλονίκης στη Μήλο, 5-7 Σεπτεμβρίου 2002.
Μικροσυστοιχίες DNA για την καταγραφή και μελέτη της γονιδιακής έκφρασης
Authors: Μαργαρίτης Αθανάσιος
Published: January 2014

Ο σκοπός της εργασίας που περιγράφεται σε αυτή τη διατριβή απέβλεπαν στην ανάπτυξη της τεχνολογίας των μικροσυστοιχιών και εφαρμογή νέων μεθόδων και εργαλείων αφενός και αφεταίρου στην εφαρμογή της στην απάντηση βασικών βιολογικών ερωτημάτων. Αρχικά, παρουσιάζεται η ανάπτυξη τριών μεθοδολογιών για την ανάλυση εικόνας από μικροσυστοιχίες που αυξάνουν την επαναληψιμότητα των παραγόμενων αποτελεσμάτων, καθώς και την αύξηση της δυναμικής διακύμανσής τους. Στην επόμενη ενότητα, με τη χρήση μικροσυστοιχιών αναλύεται η in vivo συμμετοχή του βασικού μεταγραφικού συμπλόκου TFIID στη μεταγραφή ηπατοκυττάρων σε διαφορετικά αναπτυξιακά στάδια. Τα αποτελέσματα αυτής της ανάλυσης έδειξαν ότι το TFIID είναι απαραίτητο μόνο κατά τη μεταγραφική έναρξη και όχι στα επόμενα στάδια της μεταγραφής. Επίσης αποκάλυψε για πρώτη φορά τη συμμετοχή του συμπλόκου στη μεταγραφική σίγηση γονιδίων που εκφράζονταν σε προηγούμενα στάδια. Κατόπιν, η εστίαση των ερευνών αλλάζει από τη βασική μεταγραφική μηχανή στους μεταγραφικούς παράγοντες και τις απαιτήσεις τους. Με την κατασκευή μικροσυστοιχίας που περιέχει μικρό αριθμό επιλεγμένων γονιδίων εξετάσαμε τη διαφορική πρόσδεση του μεταγραφικού παράγοντα Gcn4 του σακχαρομύκητα στα γονίδια-στόχους του και τις διαφορές στις απαιτήσεις για μεταγραφική ενεργοποίηση των περιοχών ενεργοποίησης του Gal4 και του Gcn4 μεταγραφικού παράγοντα. Η ανάλυση έδειξε διαφορετικές απαιτήσεις των περιοχών ενεργοποίησης για υπομονάδες του συμπλόκου SAGA και προτάθηκαν πιθανές εξηγήσεις. Η μεταγραφική ρύθμιση είναι πιο σύνθετη από την απλή αλληλεπίδραση μεταγραφικών παραγόντων με τη μεταγραφική μηχανή. Μετά αναλύθηκε η επίδραση της Rad9, μιας πρωτεΐνης που παίζει ρόλο στην απάντηση σε καταστροφή του DNA, στη μεταγραφική ρύθμιση συγκεκριμένων μονοπατιών στο σακχαρομύκητα. Η φυσική παρουσία της πρωτεΐνης σε ρυθμιζόμενα γονίδια υπονοεί ότι η μεταγραφική ρύθμιση είναι άρρηκτα συνδεδεμένη με την απόκριση σε καταστροφή του DNA. Τέλος, κατασκευάστηκε μια μικροσυστοιχία από μια cDNA βιβλιοθήκη του φυτού Cistus creticus. Αυτή χρησιμοποιήθηκε για την ανίχνευση γονιδίων που υπερεκφράζονται ή εκφράζονται αποκλειστικά στα τριχώματα, σε μια προσπάθεια να αναγνωριστούν γονίδια που είναι υπεύθυνα για την βιοσύνθεση μεταβολιτών που παράγονται στα τριχώματα με σημαντικές φαρμακευτικές ιδιότητες. Από τα πιθανά ιστο-ειδικά εκφραζόμενα γονίδια, το γονίδιο που σχετίζεται με δευτερογενή μεταβολισμό απομονώθηκε και χαρακτηρίστηκε ως μια συνθάση Β γερμακρενίου, ενός σημαντικού ενζύμου για τη βιοσύνθεση των ενεργών μεταβολιτών. Στα επιμέρους κεφάλαια, πριν τα αποτελέσματα, περιλαμβάνεται μια σύντομη εισαγωγή για τα αντίστοιχα ερευνητικά ερωτήματα.
Διερεύνηση της δυνατότητας αξιοποίησης οικοδομικών απορριμμάτων στην παραγωγή κλίνκερ τσιμέντου
Authors: Γκαλμπένης Χρίστος-Τριαντάφυλλος
Published: January 2014

Αντικείμενο της παρούσας διατριβής είναι η αξιοποίηση επιλεγμένων οικοδομικών απορριμμάτων, προερχόμενων από εργασίες κατασκευής και κατεδάφισης κτιρίων, ως υποκατάστατων των συμβατικών πρώτων υλών που χρησιμοποιούνται στη βιομηχανία τσιμέντου για την παραγωγή του κλίνκερ. . Τα οικοδομικά απορρίμματα που αντιμετωπίζονται στα πλαίσια αυτής της έρευνας είναι τα Ανακυκλωμένα Αδρανή Σκυροδέματος (ΑΑΣ) και τα Ανακυκλωμένα Αδρανή Τοιχοποιίας (ΑΑΤ). Με βάση τον στόχο που έχει τεθεί στα πλαίσια της διατριβής, ο σχεδιασμός της πειραματικής διαδικασίας στρέφεται σε τρεις άξονες. Τα βασικότερα σημεία κάθε άξονα αποδίδονται ακολούθως: α) Χαρακτηρισμός οικοδομικών απορριμμάτων, έλεγχος συμβατότητας της σύστασης τους με τη σύσταση βιομηχανικής φαρίνας και προσδιορισμός - παρασκευή συνθέσεων φαρίνας, β) Μελέτη εψησιμότητας συνθέσεων φαρίνας και γ) Παρασκευή κλίνκερ και τσιμέντου Portland και έλεγχος των ποιοτικών τους χαρακτηριστικών. Συνοπτικά, από τα αποτελέσματα της παρούσας διατριβής προκύπτει ότι τα ΑΑΣ και ΑΑΤ μπορούν να αποτελέσουν αξιόπιστοι φορείς ασβεστίου και πυριτίου, αντίστοιχα, στο μίγμα των πρώτων υλών του τσιμέντου. Η εισαγωγή τους στη φαρίνα καταδεικνύει την θετική επίδρασή τους στη διαδικασία της έψησης βελτιώνοντας πολλαπλά την λειτουργία της συγκεκριμένης διεργασίας. Επιπρόσθετα, από την αξιολόγηση των παραγόμενων κλίνκερ και των προκυπτόντων τσιμέντων Portland, προκύπτει ότι η εισαγωγή των ΑΑΣ και ΑΑΤ στο μίγμα των πρώτων υλών δεν επηρεάζει αρνητικά τα ποιοτικά χαρακτηριστικά τους. Η σημασία των ανωτέρω συμπερασμάτων καθίσταται πιο ουσιώδης εάν αναλογιστούμε ότι σε ερευνητικό επίπεδο δεν έχουν υπάρξει σαφείς αναφορές στη βιβλιογραφία που να σχετίζονται με την αξιοποίηση των οικοδομικών απορριμμάτων ως συστατικών του μίγματος των πρώτων υλών για την παραγωγή κλίνκερ. Το γεγονός αυτό πέραν του ότι ενισχύει την πρωτοτυπία του θέματος της διατριβής, καθιστά τη συγκεκριμένη έρευνα εργαλείο για την πιθανή εφαρμογή της σε βιομηχανική κλίμακα.
Ταυτοποίηση υποδοχέων και μελέτη της σχέσης δομής - δράσης στην κυτταρική μετανάστευση του αυξητικού παράγοντα πλειοτροπίνη
Authors: Μικέλης Κωνσταντίνος-Μάριος
Published: January 2014

Η πλειοτροπίνη αποτελεί έναν αυξητικό παράγοντα με ποικίλες δράσεις και σημαντικό ρόλο στην ανάπτυξη των όγκων και την αγγειογένεση. Η ερευνητική μας ομάδα έχει δείξει σε προηγούμενη μελέτη ότι η πλειοτροπίνη επάγει τη μετανάστευση ενδοθηλιακών κυττάρων, μέσω πρόσδεσής της στον υποδοχέα της RPTPβ/ζ. Στην παρούσα μελέτη δείξαμε ότι μονοκλωνικό αντίσωμα έναντι της ιντεγκρίνης ανβ3, αλλά όχι έναντι της α5β1, ανέστειλε την επαγόμενη από την πλειοτροπίνη μετανάστευση ανθρώπινων ενδοθηλιακών κυττάρων με δοσο-εξαρτώμενο τρόπο. Η πλειοτροπίνη βρέθηκε να αλληλεπιδρά με την ιντεγκρίνη ανβ3 και η αλληλεπίδραση αυτή είναι ανεξάρτητη από τη θέση δέσμευσης της αλληλουχίας RGD της ιντεγκρίνης. Αντίθετα, ένα συνθετικό πεπτίδιο το οποίο αντιστοιχεί στην κυστεϊνική θηλιά (177CYDMKTTC184) στο εξωκυτταρικό τμήμα της υπομονάδας β3 ανέστειλε την αλληλεπίδραση της πλειοτροπίνης με την ιντεγκρίνη ανβ3 και την επαγόμενη από την πλειοτροπίνη μετανάστευση των ενδοθηλιακών κυττάρων. Επιπλέον, η ιντεγκρίνη ανβ3 βρέθηκε να αλληλεπιδρά και με τον υποδοχέα RPTPβ/ζ, ενώ η επαγόμενη από την πλειοτροπίνη φωσφορυλίωση της τυροσίνης 773 της ιντεγκρίνης β3 διαμεσολαβείται μέσω του RPTPβ/ζ και της καθοδικής αυτού κινάσης c-Src, η οποία επιπλέον αλληλεπιδρά και με την ιντεγκρίνη β3. Η midkine βρέθηκε ότι αλληλεπιδρά με τον υποδοχέα RPTPβ/ζ, αλλά όχι με την ιντεγκρίνη ανβ3, ενώ προκάλεσε μια μικρή, αλλά στατιστικά σημαντική αναστολή στη μετανάστευση των ενδοθηλιακών κυττάρων. Στο ίδιο πλαίσιο, η πλειοτροπίνη ανέστειλε τη μετανάστευση διαφορετικών κυτταρικών σειρών γλοιώματος τα οποία εκφράζουν τον RPTPβ/ζ, αλλά όχι την ιντεγκρίνη ανβ3­, ενώ προκάλεσε επαγωγή της μετανάστευσης στα κύτταρα U87MG, που εκφράζουν την ιντεγκρίνη ανβ3 στην κυτταρική τους μεμβράνη. Υπερέκφραση της ιντεγκρίνης β3 σε κύτταρα γλοιώματος είχε ως αποτέλεσμα την επαγωγική δράση της πλειοτροπίνης στην κυτταρική μετανάστευση. Παρόμοια, η πλειοτροπίνη δεν είχε καμία δράση στη μετανάστευση κυττάρων CHO που δεν εκφράζουν την ιντεγκρίνη β3, ενώ προκάλεσε σημαντική επαγωγή στη μετανάστευση των ίδιων κυττάρων σταθερά διαμολυσμένων ώστε να υπερεκφράζουν την ιντεγκρίνη β3. Σε κύτταρα CHO σταθερά διαμολυσμένα ώστε να υπερεκφράζουν μία μεταλλαγμένη μορφή της ιντεγκρίνης β3, στην οποία οι τυροσίνες 773 και 785 έχουν αντικατασταθεί με φαινυλαλανίνη, η πλειοτροπίνη δεν είχε καμία δράση, γεγονός που υποδηλώνει ότι η φωσφορυλίωση της τυροσίνης 773 είναι απαραίτητη για τη μεταγωγή του σήματος της πλειοτροπίνης που οδηγεί σε κυτταρική μετανάστευση. Το γεγονός ότι και η midkine προκάλεσε επαγωγή της φωσφορυλίωσης της τυροσίνης 773 δείχνει επιπλέον ότι η φωσφορυλίωση αυτή από μόνη της δεν είναι ικανή να οδηγήσει σε επαγωγή της κυτταρικής μετανάστευσης. Συνοπτικά, τα αποτελέσματα αυτά δείχνουν ότι η ιντεγκρίνη ανβ3 είναι ένα μόριο που καθορίζει την επαγωγική ή ανασταλτική δράση της πλειοτροπίνης στην κυτταρική μετανάστευση.
Μελέτη οξύτητας και πιέσεων οισοφάγου και κάτω οισοφαγικού σφιγκτήρα πριν και μετά τη θεραπεία εκρίζωσης του ελικοβακτηριδίου του πυλωρού
Authors: Μόσχος Ιωάννης
Published: January 2014

ΕΙΣΑΓΩΓΗ: Το ελικοβακτηρίδιο του πυλωρού είναι γνωστό παθογόνο μικρόβιο του πεπτικού συστήματος και προκαλεί γαστρίτιδα, πεπτικό έλκος, MALT λέμφωμα και γαστρικό αδενοκαρκίνωμα. Επίσης, τελευταία μελετάται ο ρόλος του και σε πολλά εξωγαστρικά νοσήματα. Η εκρίζωση του μικροβίου θεωρείται επιβεβλημένη προκειμένου να προληφθούν ή να θεραπευθούν οι παραπάνω παθολογικές καταστάσεις. Παρά τις πολλές μελέτες πάνω στο πως επηρεάζει η παρουσία του ελικοβακτηριδίου τη φυσική ιστορία της ΓΟΠΝ, δεν έχει δοθεί απάντηση στο συγκεκριμένο θέμα. Αν και οι περισσότερες μελέτες καταλήγουν στο συμπέρασμα μιας «ανεξάρτητης» συνύπαρξης των δύο παραγόντων είναι δύσκολο να εξαχθούν ασφαλή συμπεράσματα. Οι λόγοι για αυτό είναι ότι το δείγμα των ασθενών ήταν στις περισσότερες μελέτες μικρό και δεν καθορίσθηκε ακριβώς η επίπτωση και η σοβαρότητα της ΓΟΠΝ. Επίσης, δεν μελετήθηκε επαρκώς στους συγκεκριμένους ασθενείς η επίδραση της εκρίζωσης του μικροβίου. Υπάρχουν λοιπόν σε αυτή τη σχέση σημαντικά αναπάντητα ερωτήματα και «κενά». ΣΚΟΠΟΣ: Λαμβάνοντας υπόψιν τα παραπάνω και θέλοντας να απαντήσουμε και να καλύψουμε τα «κενά» στην σχέση μεταξύ του ελικοβακτηριδίου και της ΓΟΠΝ σχεδιάστηκε η παρούσα μελέτη και τέθηκαν οι ακόλουθοι στόχοι: να μελετήσουμε εάν η παρουσία του μικροβίου επηρεάζει τον οισοφαγικό περισταλτισμό, την πίεση στον κάτω οισοφαγικό σφιγκτήρα και την όξινη παλινδρόμηση όπως αυτή ποσοτικοποιείται μέσω της pHμετρίας. ΥΛΙΚΟ- ΜΕΘΟΔΟΣ: Στη μελέτη συμμετείχαν από το Νοέμβριο του 2001 έως και το Δεκέμβριο του 2004 συνολικά 59 ενήλικες ασθενείς. Οι 31 (52.54%) ήταν άνδρες και οι 28 (47.45%) ήταν γυναίκες με μέση ηλικία τα 42 έτη και εύρος ηλικίας από 19 έως 74 έτη. Όλοι οι ασθενείς προσήλθαν στα εξωτερικά ιατρεία με χαρακτηριστική συμπτωματολογία (οπισθοστερνικό καύσος, όξινες αναγωγές, ερυγές) γαστροοισοφαγικής παλινδρομικής νόσου τουλάχιστον μια φορά την εβδομάδα για ένα έτος και ενδοσκοπικά τεκμηριωμένη οισοφαγίτιδα Α και Β βαθμού σύμφωνα με το κατά Los Angeles ενδοσκοπικό σύστημα ταξινόμησης. Χωρίσθηκαν σε δύο ομάδες ανάλογα με το ΕΠ status, 29 ΕΠ θετικοί και 30 ΕΠ αρνητικοί. Οι παραπάνω ασθενείς αρχικά υποβλήθηκαν σε οισοφαγικό μανομετρικό έλεγχο και 3ωρη μεταγευματική οισοφαγική pHμετρία σε εργαστήριο κινητικότητας πεπτικού, που διαθέτει τον απαραίτητο εξοπλισμό τελευταίας τεχνολογίας. Στους αρχικά θετικούς στο ελικοβακτηρίδιο ασθενείς δόθηκε τριπλή αγωγή εκρίζωσης του μικροβίου. Ένα μήνα μετά πιστοποιήθηκε η εκρίζωση του μικροβίου με τη χρήση της αναπνευστικής δοκιμασίας της ουρίας με 13C (INFAI test). Δώδεκα εβδομάδες μετά την αρχική εξέταση οι θετικοί στο μικρόβιο ασθενείς στους οποίους πιστοποιήθηκε η εκρίζωση του μικροβίου επανεξετάσθηκαν με οισοφαγική μανομετρία και 3ωρη μεταγευματική οισοφαγική pHμετρία, προκειμένου να εντοπισθούν τυχόν μεταβολές στις παραπάνω παραμέτρους που οφείλονταν στην εκρίζωση του μικροβίου. Ακολούθησε η στατιστική ανάλυση των δεδομένων που έγινε με τη χρήση του προγράμματος SPSS for Windows package (version 11.0, SPSS, Chicago, IL).
Η επίδραση της λορνοξικάμης στην φλεγμονώδη αντίδραση των πνευμόνων μετά από επεμβάσεις καρδιάς υπό εξωσωματική κυκλοφορία
Authors: Τσακιρίδης Κοσμάς
Published: January 2014

Σκοπός: Παρά τις μεγάλες προόδους που πραγματοποιήθηκαν για τη βελτίωση της εξωσωματικής κυκλοφορίας (ΕΚ), η τεχνική αυτή εξακολουθεί ακόμα και σήμερα να συνοδεύεται από επιπλοκές, σημαντικότερη των οποίων είναι η πρόκληση συστηματικής φλεγμονώδους αντίδρασης. Κατά καιρούς έχουν δοκιμαστεί διάφοροι φαρμακευτικοί παράγοντες για την παρεμπόδιση της έκλυσης της φλεγμονώδους αντίδρασης στους πνεύμονες, δίχως ενθαρυντικά αποτελέσματα. Στην εργασία μας εξετάσαμε την επίδραση της λορνοξικάμης, ενός μη στεροειδούς αντιφλεγμονώδους παράγοντος, στη διαδικασία της φλεγμονώδους αντίδρασης στους πνεύμονες. Υλικό και Μέθοδος: Μελετήθηκαν δύο ομάδες ασθενών με στεφανιαία νόσο που υποβλήθηκαν σε χειρουργική επαναιμάτωση του μυοκαρδίου υπό ΕΚ. Σε 7 ασθενείς χορηγήθηκαν 16 mg λορνοξικάμης ενδοφλεβίως πριν την εισαγωγή στην αναισθησία και πριν την είσοδο στην εξωσωματική κυκλοφορία, ενώ σε 7 ασθενείς της ομάδας ελέγχου χορηγήθηκε ισόποσο διάλυμα φυσιολογικού ορού. Οι δύο ομάδες ήταν ισοδύναμες όσον αφορά στα προεγχειρητικά και διεγχειρητικά δεδομένα τους. Με την μέθοδο ELISA μετρήθηκαν σε όλους τους ασθενείς δείκτες φλεγμονώδους αντίδρασης. Μετρήθηκαν τα επίπεδα των κυτταροκινών (IL-6, IL-8, TNF-a), των μορίων προσκόλλησης (e-Selectin, p-Selectin, ICAM-1) και της μεταλλοπρωτεΐνάσης-3 (MMP-3) κατά την εισαγωγή στην αναισθησία, πριν την έναρξη της ΕΚ, αμέσως μετά την ΕΚ, κατά την εισαγωγή του ασθενούς στη ΜΕΘ καθώς και μετά από 8 και 24ώρες. Σε όλους τους ασθενείς εκτιμήθηκε η φλεγμονώδης αντίδραση των πνευμόνων με ιστικές βιοψίες πνεύμονα που λήφθηκαν στην αρχή και στο τέλος της εγχείρησης. Αξιολογήθηκαν επίσης αιμοδυναμικές παράμετροι: καρδιακός δείκτης (CI), δείκτης των συστηματικών αγγειακών αντιστάσεων (SVRI), δείκτης των πνευμονικών αγγειακών αντιστάσεων (PVRI), δείκτης έργου της αριστερής κοιλίας (LVSWI), δείκτης έργου της δεξιάς (RVSWI) και πίεση της πνευμονικής αρτηρίας, καθώς και αναπνευστικές παράμετροι: κυψελιδο-αρτηριακή διαφορά του οξυγόνου D(A-a), ενδοπνευμονικό shunt (Qs/Qt) και πνευμονική ευενδοτότητα (Compliance).
Διαχείριση ελαιώδους ιλύος διυλιστηρίων πετρελαίου με σταθεροποίηση / στερεοποίηση
Authors: Καραμαλίδης Αθανάσιος
Published: January 2014

Η παρούσα διδακτορική διατριβή αποσκοπεί στην διερεύνηση της αποτελεσματικότητας της επεξεργασίας ελαιώδους ιλύος διυλιστηρίου με σταθεροποίηση/στερεοποίηση. Η ελαιώδης ιλύς διυλιστηρίων είναι ένα εξ ορισμού επικίνδυνο απόβλητο, σύμφωνα με τον Ευρωπαϊκό Κατάλογο Αποβλήτων (με τον κωδικό 05 01 03, λάσπες του πυθμένα δεξαμενών). Η παραγωγή του αποβλήτου αυτού είναι διαρκής, εφόσον ο ρόλος του πετρελαίου και των παραγώγων του είναι σημαντικός στην ενεργειακή κάλυψη των αναγκών των βιομηχανικών και ανθροποκεντρικών δραστηριοτήτων. Η παραγωγή της ελαιώδους ιλύος στην Ελλάδα το 1998 άγγιξε τους 35.000 ton, ενώ στην Ευρώπη, το 1993, τους 448.000 ton. Η ελαιώδης ιλύς είναι ένα πολύπλοκο και ετερογενές στερεό απόβλητο, το οποίο περιέχει πλήθος επικινδύνων συστατικών από τα οποία πολλά είναι καρκινογόνα και ανοσοτοξικά. Αποτελείται από μίγμα υδρογονανθράκων (όπως αλκάνια, πολυκυκλικές και πτητικές οργανικές ενώσεις) και ανόργανων συστατικών (όπως βαρέα μέταλλα, πυριτικές ενώσεις και ενώσεις Ν, Ο και S). Η διάθεση της στο έδαφος έχει σημαντικές περιβαλλοντικές επιπτώσεις. Η κυριότερη εξ αυτών είναι η δυνητική απελευθέρωση των επικινδύνων συστατικών της στο έδαφος, λόγω της εκπλυσιμότητας που προκαλείται από την βροχή, και η πιθανή ρύπανση υπογείων και επιφανειακών υδάτων. Ως εκ τούτου αποτελεί κίνδυνο και για την ανθρώπινη υγεία. Διεθνώς, έχουν προταθεί διάφορες τεχνολογίες επεξεργασίας της, μεταξύ των οποίων είναι η αποτέφρωση, η υαλοποίηση, η βιολογική επεξεργασία και η σταθεροποίηση/ στερεοποίηση. Η αποτέφρωση ακολουθούμενη από σταθεροποίηση/στερεοποίηση, σύμφωνα με την Resource Conservation and Recovery Act των ΗΠΑ, θεωρείται ως η βέλτιστη διαθέσιμη τεχνολογία για την διαχείριση της ελαιώδους ιλύος πετρελαίου. Ο συνδυασμός αυτός των δυο τεχνολογιών αποτελεί αντικείμενο διερεύνησης της παρούσας διατριβής. Επίσης, η υαλοποίηση αποτελεί μια από τις τεχνολογίες που καταστρέφουν το κλάσμα των υδρογονανθράκων σε ποσοστό > 99,99%. Ωστόσο, το υψηλό αρχικό κόστος επένδυσης και συντήρησης της υποδομής ή η ανυπαρξία υποδομής, όπως συμβαίνει στην Ελλάδα, καθιστούν τις τεχνολογίες υαλοποίησης και της αποτέφρωσης δύσκολα επιλέξιμες και εφαρμόσιμες. Η βιολογική επεξεργασία είναι επιτυχής, όσον αφορά στην αποδόμηση του οργανικού κλάσματος των υδρογονανθράκων, αλλά το μη-βιοαποδομήσιμο φορτίο, όπως τα βαρέα μέταλλα, παραμένει και συνεχίζει να αποτελεί πρόβλημα ρύπανσης. Μια αποτελεσματική και οικονομική εναλλακτική λύση είναι η σταθεροποίηση/στερεοποίηση.
Μελέτη διεπιφανειακών φαινομένων με τη μέθοδο διέγερσης επιφανειακών πλασμονίων
Authors: Κουτσιούμπας Αλέξανδρος
Published: January 2014

Αντικείμενο της παρούσας διδακτορικής διατριβής αποτελεί η ανάπτυξη της πειραματικής Μεθόδου Διέγερσης Επιφανειακών Πλασμονίων (Surface Plasmon Resonance, SPR) για τη μελέτη διεπιφανειακών φαινομένων και ειδικότερα των ιδιοτήτων ισορροπίας και της κινητικής της προσρόφησης πολυμερών και ολιγομερών στη διεπιφάνεια υγρού/στερεού. Στα πλαίσια της διατριβής, κατασκευάσθηκε εξ’ αρχής πειραματική διάταξη συντονισμού επιφανειακών πλασμονίων, η οποία χρησιμοποιήθηκε για την μελέτη του φαινομένου της προσρόφησης. Παράλληλα αναπτύχθηκε θεωρητικό υπόδειγμα και υπολογιστικά εργαλεία ανάλυσης των πειραματικών μετρήσεων. Με τη χρήση της πειραματικής διάταξης μελετήθηκε η διαδικασία της προσρόφησης γραμμικών και αστεροειδών πολυμερών στη διεπιφάνεια υγρού/στερεού όπως επίσης και τασιενεργών ολιγομερών τα οποία σχηματίζουν Αυτό-οργανούμενα Μονομοριακά Στρώματα (Self Assembled Monolayers) σε επιφάνειες οξειδίου του αλουμινίου. Επιπλέον διερευνήθηκε η επίδραση της αρχιτεκτονικής των πολυμερικών αλυσίδων σε σχέση με την ικανότητά τους να αυτο-οργανώνονται σε στρώματα πολυμερικών ψηκτρών (polymer brushes). Τα πειραματικά αποτελέσματα συγκρίνονται με μετρήσεις οι οποίες έγιναν με τη μέθοδο ανάκλασης νετρονίων. Για την κατανόηση των μικροσκοπικών μηχανισμών που υπεισέρχονται κατά την αυτό-οργάνωση των πολυμερών, γίνεται χρήση θεωρητικών υποδειγμάτων κλίμακας και υπολογιστικών προσομοιώσεων Monte Carlo. Περαιτέρω, μέσω της χρήσης λεπτών στρωμάτων νανο-πορώδους αλουμίνας, προτείνεται μια νέα παραλλαγή της μεθόδου διέγερσης επιφανειακών πλασμονίων η οποία όπως αποδεικνύεται, αυξάνει την ευαισθησία της μεθόδου κατά μια τάξη μεγέθους, στην περίπτωση της ανίχνευσης της προσρόφησης ολιγομερών. Η διατριβή παρουσιάζει ολοκληρωμένα τη χρήση της μεθόδου διέγερσης επιφανειακών πλασμονίων για την αναλυτική μελέτη της προσρόφησης μορίων σε επιφάνειες. Η επέκταση της μεθόδου με τη χρήση νανο-δομημένων υλικών ανοίγει τον δρόμο για πλειάδα νέων εφαρμογών στο πεδίο της ανίχνευσης προσροφημένων μορίων από διαλύματα ιδιαίτερα χαμηλών συγκεντρώσεων.
Ανάπτυξη εφαρμογών των ανανεώσιμων και ήπιων μορφών ενέργειας με έμφαση στην αιολική και την ηλιακή ενέργεια στην περιοχή της κεντρικής δυτικής ελλάδας
Authors: Μπαγιώργας Χαράλαμπος-Νεκτάριος
Published: January 2014

Στη διατριβή αυτή παρουσιάζεται η ανάπτυξη εφαρμογών ανανεώσιμων πηγών ενέργειας στην περιοχή της κεντρικής Δυτικής Ελλάδας. Το πρώτο μέρος της διατριβής αναφέρεται στην ανάπτυξη της αιολικής ενέργειας στην περιοχή αυτή. Δεδομένα που συγκεντρώθηκαν σε περίοδο ετών, χρησιμοποιήθηκαν για να αναλυθούν στατιστικά κατανομές ταχύτητας ανέμου. Οι παράμετροι Weibull υπολογίστηκαν στους επιλεγμένους σταθμούς σαν μέσοι όροι των τιμών που προέκυψαν από τρεις διαφορετικές μεθοδολογίες. Κατόπιν, για κάθε μετεωρολογικό σταθμό, πραγματοποιήθηκε ανάλυση του κόστους ανά παραγόμενη από ανεμογεννήτριες κιλοβατώρα ηλεκτρικής ενέργειας, χρησιμοποιώντας μια ιδιαίτερα απλή, αλλά αξιόπιστη, μεθοδολογία υπολογισμού του κόστους της κιλοβατώρας. Με τη μεθοδολογία αυτή, εξετάζοντας διάφορες ανεμογεννήτριες, για διάφορα ύψη των αξόνων τους κάθε φορά, αποδείχθηκε πως υπάρχουν περιθώρια οικονομικού κέρδους από την παραγωγή ηλεκτρικής ενέργειας με ανεμογεννήτριες στο Μεσολόγγι και το Άκτιο, ιδιαίτερα εάν χρησιμοποιηθούν ανεμογεννήτριες μεγάλης κλίμακας. Γενικότερα, καθώς αυξάνεται το μέγεθος της ανεμογεννήτριας, το ιδιαίτερο κόστος ανά κιλοβατώρα ελαττώνεται με συνάρτηση υπερβολής, ενώ δεν είναι δυνατόν να εξαχθούν ασφαλή συμπεράσματα για την επίδραση του ύψος του άξονα της ανεμογεννήτριας στο κόστος ανά παραγόμενη κιλοβατώρα. Το δεύτερο μέρος της διατριβής αναφέρεται στην ανάπτυξη συστημάτων παθητικού δροσισμού κτιρίων στην περιοχή της κεντρικής Δυτικής Ελλάδας. Κατασκευάστηκε ένας ελαφρύς νυκτερινός ψύκτης ακτινοβολίας από αλουμίνιο, βαμμένος με κατάλληλη λευκή βαφή, τοποθετήθηκε στην οροφή του Τμήματος Διαχείρισης Περιβάλλοντος και Φυσικών Πόρων στο Αγρίνιο και χρησιμοποιήθηκε για την ψύξη μιας θερμικής ζώνης στο εσωτερικό του κτιρίου. Η δυναμική θερμική παρουσίαση του συστήματος υπολογίστηκε χρησιμοποιώντας ένα ακριβές μαθηματικό μοντέλο. Προκειμένου να διερευνηθεί η επίδραση των οπτικών ιδιοτήτων των υλικών του ψύκτη στην ψυκτική απόδοση του συστήματος, η διαδικασία του πειράματος πραγματοποιήθηκε για δυο παρόμοιους ψύκτες ακτινοβολίας, βαμμένους με βαφές διαφορετικών εκπεμψιμοτήτων. Με σύγκριση των ψυκτικών αποτελεσμάτων τους εξήχθη το συμπέρασμα της σημαντικής επίδρασης του συντελεστή εκπεμψιμότητας του υλικού του ψύκτη ακτινοβολίας στην απόδοσή του. Επιπλέον, ο ψύκτης ακτινοβολίας με την πιο αποδοτική βαφή χρησιμοποιήθηκε για την ψύξη κάποιας θερμικής ζώνης στο κτίριο της Πανεπιστημιακής Σχολής και τα αποτελέσματα κατέδειξαν την αξιοσημείωτη αποτελεσματικότητα του συστήματος.
Μοντέλα και κριτήρια αξιολόγησης συλλογών ηλεκτρονικών τεκμηρίων
Authors: Τσάκωνας Ιωάννης
Published: January 2014

Οι ψηφιακές βιβλιοθήκες αποτελούν ένα σημαντικό μέρος των ηλεκτρονικών πηγών που καλύπτουν τις διαρκώς κλιμακούμενες πληροφοριακές ανάγκες των χρηστών διαφόρων κοινοτήτων. Αποτελούν ένα σημείο αναφοράς στον σύγχρονο κόσμο της πληροφόρησης, αφού οι επενδύσεις σε οικονομικό επίπεδο είναι υψηλές, τόσο για την ανάπτυξη τους, όσο και για την απόκτηση πρόσβασης στο περιεχόμενο που παρέχουν. Ως πληροφοριακά συστήματα οι ψηφιακές βιβλιοθήκες διακρίνονται από σύνθετες φάσεις ανάπτυξης και στο πλαίσιο αυτό η αξιολόγηση κρίνεται ένα σημαντικό στοιχείο βελτίωσης και προσαρμογής. Η χρηστοκεντρική θεώρηση της αξιολόγησης έχει κερδίσει σημαντικό έδαφος τα τελευταία χρόνια ισοσκελίζοντας τη διαφορά με τις συστημοκεντρικές προσεγγίσεις της. Οι χρηστοκεντρικές αυτές θεωρήσεις όχι μόνο τοποθετούν στο επίκεντρο των βελτιώσεων τα οφέλη του χρήστη για την επαύξηση των θετικών στοιχείων της διάδρασης του με τις ψηφιακές βιβλιοθήκες, αλλά ενημερώνονται από τα χαρακτηριστικά του, ούτως ώστε η ενημέρωση και η επέμβαση στη λειτουργία τους να είναι ουσιαστική. Στη παρούσα διδακτορική διατριβή παρουσιάζεται η προσπάθεια ανάπτυξης ενός χρηστοκεντρικού μοντέλου αξιολόγησης των συστημάτων πληροφόρησης των ψηφιακών βιβλιοθηκών. Έχοντας ως σημείο αφετηρίας τις ανάγκες για την κάλυψη πολλών διαφορετικών αντικειμένων που επιβάλλονται από τη διεπιστημονικότητα του χώρου, την πολυπλοκότητα, τόσο των συστημάτων, όσο και του περιβάλλοντος, και την οικοδόμηση του σε γνωρίσματα των χρηστών, το μοντέλο αυτό εμφανίζει τα χαρακτηριστικά της ευελιξίας, της ευρύτητας και της αξιοποίησης των ιδιοτήτων των χρηστών. Στο επίκεντρο του βρίσκονται οι αλληλεπιδράσεις μεταξύ τριών κυρίων φορέων και πιο συγκεκριμένα του περιεχομένου, του συστήματος και του χρήστη. Οι αλληλεπιδράσεις αυτές στηρίζονται σε άξονες που περιγράφουν τα χαρακτηριστικά της χρησιμότητας, της χρηστικότητας και της απόδοσης.
Ανάπτυξη τεχνολογίας κατασκευής τρανζίστορς λεπτών υμενίων βελτιστοποιημένων ως προς τη δομή των υμενίων πυριτίου που προκύπτει από την κρυσταλλοποίηση
Authors: Μόσχου Δέσποινα
Published: January 2014

Τα τρανζίστορ λεπτού υμενίου πολυκρυσταλλικού πυριτίου χαμηλής θερμοκρασίας (LTPS TFT) είναι απαραίτητα για εφαρμογές ηλεκτρονικών μεγάλης επιφανείας και επίπεδων οθονών υψηλών επιδόσεων. Τα τελευταία χρόνια, οι επιδόσεις των LTPS TFT έχουν βελτιωθεί θεαματικά εξαιτίας των σπουδαίων επιτευγμάτων στον τομέα της κρυσταλλοποίησης του πολυκρυσταλλικού πυριτίου αλλά και στα υπόλοιπα κατασκευαστικά βήματα. Στόχος της παρούσας διατριβής ήταν ο χαρακτηρισμός τρανζίστορ λεπτών υμενίων πολυκρυσταλλικού πυριτίου, κρυσταλλοποιημένων με διάφορες παραλλαγές της προηγμένης τεχνικής SLS ELA, και ο μετέπειτα εντοπισμός των τεχνολογικών παραμέτρων κατά την κατασκευαστική διαδικασία που επηρεάζει τα ηλεκτρικά χαρακτηριστικά των τρανζίστορ, ώστε να μας επιτραπεί η βελτιστοποιημένη κατασκευή τέτοιων διατάξεων υψηλών επιδόσεων. Αρχικά μελετήσαμε την επίδραση της μικροδομής του υμενίου της ενεργού περιοχής της διάταξης, συνδέοντας τα χαρακτηριστικά του ίδιου του υμενίου με τις ηλεκτρικές επιδόσεις των τρανζίστορ. Στη συνέχεια εξετάσαμε την επίδραση κρίσιμων κατασκευαστικών βημάτων για τα LTPS TFT στα ηλεκτρικά τους χαρακτηριστικά, όπως η εναπόθεση του διηλεκτρικού πύλης, η νόθευση και ενεργοποίηση και η επιλογή κατάλληλων γεωμετρικών διαστάσεων για κανάλι. Μελετήσαμε, επίσης, το ρόλο που παίζει η επιλογή της τοπολογίας (επάνω πύλη, κάτω πύλη, διπλή πύλη) στα ηλεκτρικά χαρακτηριστικά των TFT. Τέλος, έγιναν προσπάθειες εισαγωγής τροποποιήσεων στη μέχρι τώρα τυπική διαδικασία κατασκευής τους, μελετώντας τη χρήση εναλλακτικών διηλεκτρικών οξειδίων πύλης. Μέσα από αυτή τη διατριβή, λοιπόν, εξάγαμε νέες μεθοδολογίες χαρακτηρισμού και σύνδεσης των ηλεκτρικών χαρακτηριστικών με τα τεχνολογικά, συγκεκριμένα για LTPS TFT υψηλών επιδόσεων, ενώ προτείναμε συγκεκριμένα σημεία βελτιστοποίησης όλων των κρίσιμων σημείων της κατασκευαστικής διαδικασίας. Συνεπώς, αυτή η εργασία είναι ένα χρήσιμο εργαλείο-οδηγός βελτιστοποιημένης κατασκευής για τη δημιουργία LTPS TFT υψηλών επιδόσεων._____________________
Παραγωγή υδρογόνου μέσω αναμόρφωσης της μεθανόλης με οξειδικούς καταλύτες χαλκού
Authors: Παπαβασιλείου Ιωάννα
Published: January 2014

Σκοπός της παρούσας διδακτορικής διατριβής ήταν η ανάπτυξη ενός αποτελεσματικού καταλυτικού συστήματος με βάση το χαλκό, για την αναμόρφωση της μεθανόλης. Για το σκοπό αυτό εξετάστηκαν οι καταλυτικές ιδιότητες τριών συστημάτων βασιζόμενων σε καταλύτες χαλκού και παρασκευασμένων με τη μη συμβατική μέθοδο της καύσης: CuO-CeO2, τροποποιημένων καταλυτών CuO-CeO2 και Cu-Mn-O για την προαναφερθείσα διεργασία, καθώς και τα βέλτιστα δείγματα των καταλυτών CuO-CeO2 και Cu-Mn-O υποστηριγμένων σε μεταλλικούς αφρούς Al. Τα φυσικοχημικά χαρακτηριστικά των καταλυτών CuO-CeO2, βρέθηκαν να εξαρτώνται από τις παραμέτρους σύνθεσης. Ο βέλτιστος καταλύτης παρασκευάστηκε με λόγο Cu/(Cu+Ce)= 0.15. Στους τροποποιημένους καταλύτες CuO-CeO2, ένα μέρος του τροποποιητή εισχωρεί στο πλέγμα της δημήτριας, οδηγώντας στο σχηματισμό στερεού διαλύματος. Αυτό είχε ως αποτέλεσμα να επηρεαστούν τα φυσικοχημικά χαρακτηριστικά των δειγμάτων, αλλά και η καταλυτική συμπεριφορά τους. Οι σπινελικοί καταλύτες Cu-Mn-O είναι πολύ ενεργοί παρά τη μικρή ειδική επιφάνειά τους. Η ενεργότητά τους είναι συγκρίσιμη με αυτή των εμπορικών καταλυτών Cu-Zn-Al. Ο βέλτιστος καταλύτης ήταν αυτός με λόγο Cu/(Cu+Mn)= 0.30. Εξίσου αποδοτικοί για την παραγωγή υδρογόνου μέσω αναμόρφωσης της μεθανόλης, μονολιθικοί καταλύτες Cu-Ce/Al foam και Cu-Mn/Al foam παρασκευάστηκαν με τη μέθοδο της καύσης. Με βάση τα ευρήματα της ισοτοπικής μελέτης, προτείνεται για τον καταλύτη Cu-Mn-O ότι η αναμόρφωση πραγματοποιείται αποκλειστικά μέσω μηχανισμού που περιλαμβάνει τον ενδιάμεσο σχηματισμό μυρμηκικού μεθυλεστέρα. Για τους καταλύτες Cu-Ce-O και Cu-Zn-Al πραγματοποιείται ταυτόχρονα και μηχανισμός που περιλαμβάνει ως ενδιάμεσο είδος το διοξομεθυλένιο.
Ομολογικές ιδιότητες Frechet και τοπικά C* - αλγεβρών
Authors: Ποδάρα Χριστίνα
Published: January 2014

Στη διατριβή αυτή γενικεύουμε έναν χαρακτηρισμό των γνήσια επίπεδων κυκλικών Banach προτύπων ως προς Banach άλγεβρες, των Helemskii, Sheinberg, στο πλαίσιο των Frechet (τοπικά κυρτών) αλγεβρών. Συγκεκριμένα, αποδεικνύουμε ότι: «Έστω Α Frechet άλγεβρα και Ι κλειστό αριστερό ιδεώδες της μοναδοποίησης Α+ της Α. Τότε: (1) Αν το Ι έχει δεξιά φραγμένη προσεγγιστική μονάδα (φπμ), τα Ι και Α+/Ι είναι γνήσια επίπεδα Frechet αριστερά A-πρότυπα και (2) Το αντίστροφο του (1) ισχύει για το κυκλικό πρότυπο Α+/Ι, αν επιπλέον η Α είναι π-κυρτή και το Ι ψευδονορμαρίσιμο (quasinormable).» Για την απόδειξη του (1), δείχνουμε ότι: (α) Αν X είναι Frechet δεξιό A-πρότυπο, τότε τα προβολικά τανυστικά γινόμενα ΧΙ, Χ(Α+/Ι) του Χ με τα Frechet αριστερά A-πρότυπα Ι και Α+/Ι, αντίστοιχα, ταυτίζονται, ως προς τοπολογικούς ισομορφισμούς Frechet χώρων, με το υποπρότυπο Χ·I (= κλειστή γραμμική θήκη του συνόλου {x·i: xIX, iII}) του Χ και τον χώρο πηλίκο Χ/Χ·Ι, αντίστοιχα, και ως εκ τούτου, ότι: (β) Για κάθε βραχεία ακριβή ακολουθία Frechet δεξιών A-προτύπων (C), οι ακολουθίες (CΙ) και (C(Α+/Ι)) είναι ακριβείς. Για την απόδειξη του (2), εισάγουμε την έννοια του λείου (τοπικά κυρτού) προτύπου. Βάσει της έννοιας αυτής, αποδεικνύουμε ότι: (α) Αν η Α είναι π-κυρτή, τότε το Α+/Ι είναι λείο αριστερό Α-πρότυπο και, ως τέτοιο, αναπαρίσταται ως αντίστροφο όριο (κυκλικών) Banach αριστερών προτύπων ως προς Banach άλγεβρες. Ιδιαίτερα, (β) όταν το Α+/Ι είναι γνήσια επίπεδο, τα Banach πρότυπα της προηγούμενης αναπαράστασης είναι γνήσια επίπεδα. Από εφαρμογή τότε του Banach αποτελέσματος του Sheinberg προκύπτει ότι το Ι αναπαρίσταται ως αντίστροφο όριο Banach αλγεβρών καθεμία από τις οποίες έχει δεξιά φπμ. Αποδεικνύουμε, τέλος, ότι: (γ) Αν επιπλέον το Ι είναι ψευδονορμαρίσιμο, τότε έχει και το ίδιο δεξιά φπμ.
Επίδραση των Φυσικών Ιδιοτήτων των Ρευστών στη Διφασική Ροή Υγρού-Αερίου σε Οριζόντιους και Σχεδόν Οριζόντιους Αγωγούς
Authors: Τζώτζη Χριστίνα
Published: January 2014

Η γνώση του καθεστώτος ροής (flow regime) που επικρατεί μέσα σε έναν αγωγό κατά την ταυτόχρονη ροή υγρού και αερίου αποτελεί ιδιαίτερα σημαντική πληροφορία, καθώς τα χαρακτηριστικά της ροής (πτώση πίεσης, συγκράτηση-holdup, μεταφορά μάζας ή θερμότητας κτλ.) εξαρτώνται από το καθεστώς ροής. Η δημιουργία ενός συγκεκριμένου καθεστώτος ροής εξαρτάται όχι μόνο από τις παροχές των δυο φάσεων και τις φυσικές ιδιότητές τους, αλλά και από την κλίση και τη διάμετρο του αγωγού. Κατά την πειραματική μελέτη της διφασικής ροής χρησιμοποιείται συνήθως το σύστημα νερού-αέρα, ενώ σε γενικές γραμμές είναι περιορισμένες οι εργασίες που αναφέρονται στην επίδραση των φυσικών ιδιοτήτων των ρευστών στα καθεστώτα ροής, με εξαίρεση ίσως την επίδραση του ιξώδους του υγρού. Επίσης, οι περισσότεροι χάρτες καθεστώτων ροής που συναντώνται στη βιβλιογραφία αναφέρονται σε οριζόντιους ή σε κατακόρυφους αγωγούς. Περιορισμένες είναι σχετικά οι προσπάθειες που έχουν γίνει για την περιγραφή των περιοχών ροής σε κεκλιμένους αγωγούς, παρά την τεράστια σημασία τους, αφού σε όλες σχεδόν τις βιομηχανικές εφαρμογές οι αγωγοί αποκλίνουν, έστω και ελάχιστα, από το οριζόντιο επίπεδο. Στόχος της παρούσας εργασίας είναι η συστηματική μελέτη της επίδρασης ορισμένων φυσικών ιδιοτήτων των ρευστών στις διάφορες μεταπτώσεις από ένα καθεστώς ροής σε άλλο σε αγωγό διαμέτρου 2.4 cm και μήκους 12 m. Συγκεκριμένα, εξετάζεται η επίδραση της πυκνότητας της αέριας φάσης (με τη χρήση CO2 με ρ=1.81 kg/m3 και He με ρ=0.167 kg/m3) και της επιφανειακής τάσης (χρήση υδατικού διαλύματος κανονικής βουτανόλης, σ=35 mN/m). Πραγματοποιήθηκαν επίσης ορισμένα πειράματα με χρήση υδατικών διαλυμάτων κανονικής βουτανόλης και ισοπροπανόλης με σ~50 mN/m. Ιδιαίτερη έμφαση δίνεται στις μεταπτώσεις στα διάφορα υποκαθεστώτα της διαστρωματωμένης ροής, δηλ. της λείας διαστρωματωμένης ροής, της ροής με διδιάστατα κύματα (2-D) και της ροής με Σελίδα -vi- κύματα Kelvin-Helmholtz (K-H). Η ταυτοποίηση των υποκαθεστώτων της διαστρωμα- τωμένης ροής γίνεται κυρίως οπτικά και, σε ορισμένες περιπτώσεις, με στατιστική ανάλυση της χρονοσειράς του πάχους της υγρής στιβάδας. Παράλληλα, στην παρούσα εργασία έγινε προσπάθεια μοντελοποίησης της διαστρωματωμένης ροής. Σε παλαιότερη εργασία (Τζώτζη, 2007), είχαν προταθεί ημι-θεωρητικές εξισώσεις για την περιγραφή των μεταπτώσεων σε ροή με 2-D και Κ-Η κύματα, αλλά και συσχετισμοί για τον υπολογισμό του συντελεστή τριβής στη διεπιφάνεια. Στην παρούσα εργασία, με τη βοήθεια των νέων πειραματικών δεδομένων που προέκυψαν, τόσο οι ημι-θεωρητικές εξισώσεις για την περιγραφή των μεταπτώσεων, όσο και οι συσχετισμοί για τον υπολογισμό του συντελεστή τριβής στη διεπιφάνεια βελτιώθηκαν.
Διαχείριση πληροφορίας πλαισίου για το διάχυτο υπολογισμό
Authors: Σέκκας Οδυσσέας
Published: January 2014

Τα συστήματα διάχυτου υπολογισμού καλούνται να διαχειριστούν την πληροφορία πλαισίου (context) που χαρακτηρίζει την περιρρέουσα κατάσταση διαφόρων οντοτήτων (π.χ., χρήστες, υπολογιστές, περιβάλλον, κτλ.). Στην παρούσα διατριβή εξετάζονται θέματα που αφορούν τη διαχείριση πλαισίου (context management) καθώς και την ικανότητα ενός συστήματος διάχυτου υπολογισμού να προσαρμόζεται στις ανάγκες των χρηστών λαμβάνοντας αυτόνομα αποφάσεις, ελαχιστοποιώντας έτσι την παρέμβασή τους. Έμφαση δίνεται στην αναπαράσταση και το συμπερασμό πλαισίου, καθώς και στη χρήση σχημάτων προσεγγιστικού συμπερασμού γνώσης (Θεωρία Ασαφών Συνόλων-ΘΑΣ). Ιδιαίτερης σημασίας αποτελεί και η διαχείριση σε χαμηλότερο επίπεδο της πληροφορίας περιβάλλοντος που προέρχεται από δίκτυα αισθητήρων. Μέσω των τεχνικών σύντηξης δεδομένων/αποφάσεων που προτείνονται καθίσταται δυνατή η επεξεργασία αυτού του είδους πλαισίου. Επιπλέον, μελετήθηκαν θέματα συνεργατικής επίγνωσης, συμπερασμού και βιο-μιμητικής διάδοσης πλαισίου. Προτάθηκαν κατάλληλοι αλγόριθμοι προσαρμοστικής συμπεριφοράς ώστε να καταστεί δυνατή η αποδοτικότερη διάδοσή της πληροφορίας σε κατανεμημένα περιβάλλοντα. Ο στόχος είναι η ελαχιστοποίηση του κόστους επικοινωνίας και παράλληλα η μεγιστοποίηση της «ποιότητας» του διαδιδόμενου πλαισίου. Κατά συνέπεια, στα πλαίσια της διατριβής αναδείχθηκαν βασικά ζητήματα όπως η ανακάλυψη, η αναπαράσταση και ο συμπερασμός πλαισίου, η σύντηξη πλαισίου και η συνεργατική συμπεριφορά οντοτήτων σε κατανεμημένα περιβάλλοντα.
Οικιστική αρχιτεκτονική της εποχής του χαλκού στην ανατολική Κρήτη
Authors: Κουτσουμπός Νικόλαος
Published: January 2014

Η διατριβή εστιάζεται στους οικισμούς και τα οικιστικά κατάλοιπα της εποχής του χαλκού στην ανατολική Κρήτη, χωρίς να περιλαμβάνει τα ανάκτορα. Βασίστηκε κυρίως στη βιβλιογραφία και σε αυτοψία μέρους των ευρημάτων και καταλήγει σε συμπεράσματα που αφορούν τόσο την αρχιτεκτονική και την ιεράρχηση των οικισμών όσο και τις κοινωνικές και οικονομικές συνθήκες που οδήγησαν στις εξελίξεις που περιγράφονται.
Η νομική προστασία του παιδιού στην Ελλάδα
Authors: Κουτσούκου Ηλέκτρα
Published: January 2014

_Η επιδίωξη της εν λόγω διατριβής έγκειται στο να ερευνήσει τον τρόπο με τον οποίο εξελίχθηκε η εννοιολόγηση του παιδιού_από το 1975, οπότε κατοχυρώνεται αυτοτελώς η προστασία της παιδικής ηλικίας στο ελληνικό συνταγματικό κείμενο, μέχρι σήμερα, δηλαδή 17 χρόνια μετά την υπογραφή της ΔΣΔΠ, υπό το πρίσμα, πάντα, μιας συγκριτικής προσέγγισης με αλλοδαπές έννομες τάξεις. Μπορεί να γίνει λόγος για ένα εκσυγχρονισμένο και συνεκτικό σύστημα προστασίας του παιδιού στη χώρα μας, δηλαδή για τη μετάβαση από το παραδοσιακό Δίκαιο των Ανηλίκων στο σύγχρονο Δίκαιο του Παιδιού; Στο πλαίσιο της παρούσης διατριβή διαπιστώθηκε πως η προστασία του παιδιού στην Ελλάδα χαρακτηρίζεται από την ακόλουθη ιδιοτυπία: από τη μια μεριά εξελίσσεται θεωρητικά και ανάγεται σε αυτοτελή κλάδο με κεντρική έννοια αυτή του συμφέροντος του παιδιού, όπως διαμορφώνεται υπό την καταλυτική επίδραση της ΔΣΔΠ. Από την άλλη μεριά, αντικειμενικοί παράγοντες, που ανάγονται πρωτίστως σε υλικές συνθήκες, θεσμικές υστερήσεις και στην εγγενή διεπιστημονικότητα του Δικαίου του Παιδιού οδηγούν αναπόφευκτα σε άνιση και ανομοιογενή ανάπτυξη του ισχύοντος θεσμικού πλέγματος προστασίας του παιδιού στην ελληνική κοινωνία. Η επιστημονική αυτονόμηση του Δικαίου του Παιδιού__συμβαδίζει με την πλήρη αποδοχή της Σύμβασης, η οποία, μαζί με τις απτές και απαραίτητες κρατικές επεμβάσεις αποτελεί αναγκαιότητα για την οικοδόμηση ενός συνεκτικού συστήματος προστασίας του παιδιού στην Ελλάδα του 21ου αιώνα_ Μεθοδολογία: καταγραφή και επισκόπηση της ελληνικής και ξένης νομοθεσίας και νομολογίας Συγκριτική προσέγγιση της ελληνικής πραγματικότητας με αλλοδαπές έννομες τάξειςΑξιοποίηση ποσοτικών στοιχείων στατιστικών αναλύσεων Ανάλυση αποφάσεων ανεξάρτητων αρχών και εκθέσεων της Επιτροπής για τα Δικαιώματα του Παιδιού